# Fèlix Colomer i Vallès

Fèlix Colomer i Vallès (Sabadell, 11 de novembre de 1993) és un director de cinema i documentalista. El 2016 es va graduar a l'Escola Superior de Cinema i Audiovisuals de Catalunya (ESCAC). El treball de final de carrera que va dirigir –el documental Sasha– s'ha exhibit amb èxit de crítica i públic als festivals FICG de Guadalajara (Mèxic), Sole-Luna de Palerm (Itàlia) i Milà (Itàlia), Spanish Film Festival (Austràlia), FIC-CAT de Roda de Berà i DOCS Barcelona, entre d'altres. Sasha és un nen ucraïnès que és acollit per una família catalana dos cops l'any. El rodatge va suposar dos viatges de tot l'equip a aquell país. La pel·lícula es va exhibir a sales comercials de Madrid, Barcelona i Sabadell i es va emetre per TV3 l'1 de juliol de 2017.
L'octubre de 2017 estrena el segon documental, Shootball, a la Secció Oficial del Festival Seminci de Valladolid. Es tracta d'un cru reportatge sobre la trama de pederastes del col·legi Maristes amb declaracions a cara descoberta de víctimes, llavors alumnes de l'escola, i del mateix pederasta que va abusar-ne. Shootball ha estat seleccionat al festival DOCS Barcelona i al FIC-CAT, on es va endur una menció especial del Jurat i el premi Nova Crítica.
Abans de graduar-se, Colomer va crear, el 2013, juntament amb quatre joves més, el primer portal de pornografia en català, pornoencatalà.cat. Es va encarregar de dirigir-ne els vídeos pornogràfics, entre els quals hi ha el viral Jaume I el Conyqueridor.
Colomer ha participat també en el muntatge de la pel·lícula El rey de La Habana d'Agustí Villaronga, a La lliçó (2013) com a actor, en el documental Peret i l'origen de la rumba catalana i a The Numbers (2015), com a editor.
El 2020, crea amb la seva companya, Valèria Aznar, el duet musical de trap social, Angela (en honor de l'activista afroamericana Angela Davis). El març d'aquest any, Angela presenta la seva òpera prima, el videoclip Una de cada tres. El tema aborda la culpabilització social de la víctima en casos de violació. Al juny, el segon videoclip d'Angela, amb desenes de milers de visites a YouTube, és Frida & Chavela. La cançó recrea l'apassionada història d'amor de dues dones, l'artista plástica, Frida Kahlo, i la cantant, Chavela Vargas, en el reprimit Mèxic dels anys trenta.
El 7 de febrer de 2021 HBO estrena Vitals, una sèrie-documental sobre la primera onada de la pandèmia produïda per la COVID-19, filmada a l'Hospital Taulí.
A l'abril del 2022, TV3 emet el seu documental Fugir, amb producció d'El Terrat, a l'espai Sense Ficció. A causa de la guerra a Ucraïna, el mateix Sasha que protagonitzava el seu primer documental, ara amb vuit anys més i acompanyat de sis germans, fuig de casa seva en un autocar cap a Catalunya, abandonant la seva mare i germana petita al poble de Nikopol.
És professor de Documentals a l'Escola Superior de Cinema i Audiovisuals de Catalunya (ESCAC).
El novembre de 2023 estrena a HBO la sèrie de set capítols «Les vides de Fèlix». És un experiment audiovisual en què explica set facetes de la seva vida, una per capítol: escacs infantils, àrbitre de futbol, director de cine porno, cantant de trap, vegetarià, activista polític i enamorat. Sempre amb el seu fill de tres anys, el Riu, com a fil conductor de la sèrie.
L'ESCAC el nombra Director de Màster de Documentals.
El juny de 2024 estrena a Max (abans HBO) la sèrie de quatre capítols Publio Cordón, secuestro sin fin. En el quart capítol, és ell mateix qui, amb ajuda d' experts en drons i detectors de metalls, busca en una muntanya de França el cos del segrestat, 29 anys després de la seva mort.
El març de 2025 estrena al Festival de Màlaga, la producció de 3Cat i Mediapro, Temps Mort. El jugador de bàsquet americà Charles Thomas aterra els anys 60 a Catalunya per jugar amb el Badalona primer i el Barça després. La seva prodigiosa facilitat per marcar i els seus salts prodigiosos per damunt la cistella el converteixen en ídol de les masses a tot Espanya. Una lesió li canvia de vida, cau en les drogues i desapareix. Dona i fills el donen per mort. Quaranta anys més tard el seu company d´equip, el també americà Norman Carmichael rep una trucada que desmunta totes les teories.

## Títols

* Sasha (2017)
* Shootball (2017)
* Una de Cada Tres (2020)
* Frida & Chavela (2020)
* Vitals (2021)
* Fugir (2022)
* Les Vides de Fèlix (2023)
* Publio Cordón. Secuestro sin fin (2024)
* Temps Mort (2025)

## Premis i reconeixements

* 2017 - Menció especial del jurat del festival Seminci de Valladolid, per Sasha
* 2017 - Primer premi FIC-CAT de Roda de Berà, per Sasha
* 2017 - Primer premi al Festival Internacional Divercine de Montevideo (Uruguai), per Sasha
* 2017 - Premi inDOCumentari de Sabadell, per Sasha
* 2022 - Accèssit dels Premis Civisme als Mitjans de Comunicació pel documental Fugir

## Referències

* 1 2 3 4 5 Arderiu, Lídia. «Fèlix Colomer, director del documental ‘Sasha’: “per ell no és cap drama estar a Ucraïna tot i conèixer què hi ha aquí”». iSabadell.cat, 19-11-2016. [Consulta: 12 setembre 2017].
* ↑ «Fèlix Colomer». La Vanguardia, 04-06-2017.
* ↑ Hernàndez, Albert «Un sabadellenc triomfa amb el primer documental sobre «les vides oposades» en les acollides temporals». Nació Digital, 02-06-2017.
* ↑ «Sasha». FilmAffinity. [Consulta: 12 setembre 2017].
* ↑ Juanico, Núria. «‘Sasha’, una vida entre Ucraïna i Catalunya». Diari Ara, 02-06-2017. [Consulta: 12 setembre 2017].
* ↑ "Sasha"
* ↑ «Fèlix Colomer estrenará el documental del 'caso Maristes' en el DocsBarcelona», 12-04-2018. [Consulta: 25 desembre 2018].
* ↑ «Tráiler de 'Shootball', documental de Fèlix Colomer sobre el 'caso Maristas'.» (en castellà), 25-10-2017. [Consulta: 25 desembre 2018].
* ↑ «S'inaugura la primera web de vídeos porno en català». [Consulta: 23 març 2019].
* ↑ «Fèlix Colomer Vallès». IMDb. [Consulta: 12 setembre 2017].
* ↑ «Angela, al videoclip dUna de cada de tres': "He estat a l'infern i he tornat"», 05-03-2020. [Consulta: 7 setembre 2020].
* ↑ Enderrock.cat. «ANGELA: «Volíem parlar de l'homosexualitat a través d'una història d'amor prohibit» | Enderrock.cat». [Consulta: 7 setembre 2020].
* ↑ Pujadas Carreras, Aleix «“‘Vitals' explica que no pots fugir de la realitat"». Diari de Sabadell, 428, 12-13 gener 2021, pàg. 24.
* ↑ TV3. «Sense ficció - Fugir». [Consulta: 30 juny 2022].
* ↑ Callol, Mònica Planas. «La guerra a través d’uns nens», 27-04-2022. [Consulta: 29 juny 2022].
* ↑ Callol, Mònica Planas. «Anatomia del segrest de Publio Cordón», 29-06-2024. [Consulta: 1r juliol 2024].
* ↑ «El documental ‘Sasha’ del sabadellenc Fèlix Colomer guanya el ‘Festival InDOCumentari’». iSabadell.cat, 10-05-2017. [Consulta: 12 setembre 2017].
* ↑ Redacció. «Premi Civisme per 'Fugir', de Fèlix Colomer», 28-11-2022. [Consulta: 29 novembre 2022].